b'\n_START_ARTICLE_\n\xc3\x88ric Vinaixa\n_START_SECTION_\nInicis\n_START_PARAGRAPH_\n\xc3\x88ric Vinaixa va comen\xc3\xa7ar a estudiar m\xc3\xbasica als 6 anys al seu poble, Miravet. Va estudiar diferents instruments com l\xe2\x80\x99acordi\xc3\xb3, el bombard\xc3\xad, el fiscorn baix i el tromb\xc3\xb3 fins a arribar als que avui toca: guitarra i piano. Als 15 anys ja forma part de bandes de m\xc3\xbasica i col\xc2\xb7labora en diferents projectes, fins que el 2002 comen\xc3\xa7a a liderar el grup de rock Rodamons.\n_START_SECTION_\nEtapa professional\n_START_PARAGRAPH_\nDes de 2002 lidera el grup de rock Rodamons, amb qui t\xc3\xa9 2 discos editats, Temps Millors (PICAP, 2005) i Mama (PICAP, 2008), despr\xc3\xa9s de signar el seu primer contracte discogr\xc3\xa0fic amb PICAP l\'any 2004. A Rodamons s\'encarrega de la composici\xc3\xb3 dels temes, aix\xc3\xad com la co-producci\xc3\xb3 dels discos. Rodamons neix amb l\'objectiu d\'expressar la passi\xc3\xb3 pel rock com a forma d\'entendre la m\xc3\xbasica. Buscant sempre un so directe, sincer i lliure, el quartet (actualment, \xc3\x88ric Vinaixa: veu, guitarra i piano. Albert Cariteu: guitarra solista. Pepe Flix: baix. Ramon Aragall: bateria) ofereix en els seus espectacles una posada en escena carregada de for\xc3\xa7a i d\'energia, seguint els patrons de les bandes de rock dels setanta. Rodamons comen\xc3\xa7a a guanyar ress\xc3\xb2 medi\xc3\xa0tic despr\xc3\xa9s d\'acumular diversos premis, com Gamarock 2003 o En Pot\xc3\xa8ncia de Catalunya Cultura, fins a rebre el Disc Catal\xc3\xa0 de l\'any 2005, que atorga anualment R\xc3\xa0dio 4, pel seu primer treball Temps Millors. Amb cinc videoclips oficials (Quan, L\'\xc3\xbaltim an\xc3\xb2nim, Ho tens negre, company, Sexy Gi i Fam\xc3\xadlia Rock) circulant per les televisions nacionals, Rodamons actua en les principals sales catalanes (com Bikini o Luz de Gas), al Palau de la M\xc3\xbasica, televisions i radios, en festivals de renom (com el Senglar Rock ) o a les Festes de la Merc\xc3\xa8 de Barcelona i, fins i tot, al Camp Nou (en els actes de celebraci\xc3\xb3 del t\xc3\xadtol de Lliga 2004-05, el 15 de maig). Per Rodamons, al llarg dels anys, han passat m\xc3\xbasics com Esteve Gisbert, Dani Palm\xc3\xa9s, Dio L\xc3\xb3pez, Jordi Pibou, Salva Gallegos i Xavi Navarro._NEWLINE_Part de la cr\xc3\xadtica i del p\xc3\xbablic situen L\'\xc3\xbaltim an\xc3\xb2nim entre les grans can\xc3\xa7ons de la m\xc3\xbasica en catal\xc3\xa0.\n_START_SECTION_\nCarrera en solitari\n_START_PARAGRAPH_\nA partir del 2006, comen\xc3\xa7a els seus projectes en solitari, tocant en diferents clubs, pubs, locals i petits teatres, normalment sol, acompanyat nom\xc3\xa9s de la seva inseparable guitarra Tanglewood, oferint un repertori que es deixa portar pel moment, a cavall dels cl\xc3\xa0ssics que l\'han protegit des petit i de la seva pr\xc3\xb2pia m\xc3\xbasica, en un espectacle anomenat Llarga vida al Rock\'n\'Roll. En solitari tamb\xc3\xa9 ha voltat pel m\xc3\xb3n oferint concerts a llocs ins\xc3\xb2lits com Jap\xc3\xb3 (T\xc3\xb2quio), Cuba (Cienfuegos, Santa Clara, La Habana), Tail\xc3\xa0ndia (Chiang Mai) o la Rep\xc3\xbablica Txeca (Praga). _NEWLINE_Ha participat en el disc Hist\xc3\xb2ria de Catalunya en can\xc3\xa7ons 2.0 (PICAP, 2009), juntament amb altres m\xc3\xbasics de parla catalana, interpretant el tema La primera senyera, sobre Guifr\xc3\xa9 el Pil\xc3\xb3s, escrita per Toni Xucl\xc3\xa0 i Joan Vilamala. Presenta el tema actuant al Camp Nou (22 de desembre del 2009) abans del partit Catalunya - Argentina. Des de 2007 tamb\xc3\xa9 escriu, coordina i produeix diferents m\xc3\xbasiques per a bandes sonores i spots publicitaris com la sintonia del programa 360 de Catalunya R\xc3\xa0dio o el documental Creixent sobre rodes. A finals del 2010 presenta el seu primer disc en solitari, La famosa gemma de Galveston (PICAP, 2010), que ofereix un registre m\xc3\xa9s \xc3\xadntim al que ens t\xc3\xa9 acostumats a veure amb Rodamons. Un disc escrit, arranjat i produ\xc3\xaft per ell mateix. A primers d\'abril surt el videoclip del primer senzill, \xe2\x80\x9cEscac i mat\xe2\x80\x9d. El concert presentaci\xc3\xb3 es fa a la sala Luz de Gas, el 15 de maig del 2011, dins del 22 Festival de Guitarra de Barcelona, organitzat per The Project._NEWLINE_Durant l\'estiu del 2011 col\xc2\xb7labora al programa Factor Estiu de Catalunya R\xc3\xa0dio realitzant la secci\xc3\xb3 Un bis al rock. A finals del 2011 participa en el disc de "La Marat\xc3\xb3" de TV3 amb el tema "La clau de tot ets tu", una versi\xc3\xb3 del "While you see a chance" de Steve Winwood. El disc ven al voltant de les 170.000 c\xc3\xb2pies i \xc3\xa9s el disc m\xc3\xa9s venut en un sol dia a tota Europa._NEWLINE_A principis del 2012, el director de cinema Ventura Pons utilitza el tema "Escac i mat" com a part de la B.S.O de la pel\xc2\xb7l\xc3\xadcula "Any de Gr\xc3\xa0cia", protagonitzada per Rosa Maria Sard\xc3\xa0, Oriol Pla, Santi Millan i Amparo Moreno. Aquell mateix any participa en la Marat\xc3\xb3 de TV3 per la pobresa amb la can\xc3\xa7\xc3\xb3 "Fora de joc". A l\'estiu torna a Catalunya R\xc3\xa0dio al programa No em pots dir que no, amb la secci\xc3\xb3 musical "La cara oculta dels hits"._NEWLINE_L\'estiu del 2013 publica el seu segon disc en solitari, Insinuacions (PICAP, 2013) que significa un pas important a la seva carrera. En el primer senzill, "Suplicava la reina", hi col\xc2\xb7labora l\'actriu i cantant Merc\xc3\xa8 Mart\xc3\xadnez. D\'aquest senzill se\'n fa un videoclip amb la participaci\xc3\xb3 de les actrius catalanes Andrea Montero i Alba Ribas. El concert de presentaci\xc3\xb3 del disc se celebra el 8 de febrer de 2014 a la sala Luz de Gas de Barcelona._NEWLINE_Un any m\xc3\xa9s tard produeix, co-escriu i fa els arranjaments de "S\xc3\xb3c" (Right Here Right Now, 2015), el primer disc en solitari de Sendra, ex-cantant de Vitruvi. En el disc hi grava veus, guitarres, pianos, orgues i acordi\xc3\xb3. Durant tot l\'any segueix fent concerts en llocs emblem\xc3\xa0tics com Luz de Gas, Antiga F\xc3\xa0brica Estrella Damm o el Teatre Grec de Barcelona. El 2015 produeix i fa els arranjaments el primer disc en solitari de Txell Sota "No sembles tu", on torna a gravar veus, guitarres, pianos, orgues i acordi\xc3\xb3. Durant el mateix any escriu la banda sonora per l\'obra teatral "Portrait 2017" de S\xc3\xadlvia Navarro, on est\xc3\xa0 previst que ell mateix hi interpreti un dels personatges principals. L\'estiu d\'aquest 2015, tanca la gira "Insinuacions... i m\xc3\xa9s" al seu poble natal, Miravet, en un concert emotiu amb 500 persones al Castell Templer._NEWLINE_El 2016 i 2017 fa la gira "Llarga vida al Rock\'n\'roll" en format trio i en solitari, repassant els seus cl\xc3\xa0ssics favorits mentre escriu, produeix i assaja el que ser\xc3\xa0 el seu tercer disc en solitari. L\'estiu del 2017 fa una secci\xc3\xb3 musical a El Mat\xc3\xad de Catalunya R\xc3\xa0dio amb Xavi Freixes. El nou disc est\xc3\xa0 previst per la tardor del mateix 2017.'